
Parengtos rekomendacijos, kaip saugiai organizuoti vaikų stovyklas
Švelnėjant karantino sąlygoms, Sveikatos apsaugos ministerija (SAM) parengė rekomendacijas, kaip saugiai organizuoti vaikų poilsio stovyklų edukacines programas. 
Visų pirma, stovyklose gali dalyvauti tik sveiki vaikai, nesergantys lėtinėmis ligomis, nekarščiuojantys ir kurie neturi ūmių viršutinių kvėpavimo takų infekcijų požymių. Turi būti matuojama vaikų, atvykstančių į stovyklą, kūno temperatūra. 
Jei vaikui stovyklos metu pasireiškia simptomai ar karščiavimas, jis turėtų būti nedelsiant izoliuojamas, pranešama jo tėvams bei konsultuojamasi Karštąja koronaviruso linija tel. 1808 dėl tolimesnių veiksmų.
Taip pat, stovyklų organizatoriai veiklas turėtų organizuoti ne didesnėm nei 15 vaikų grupėms bei pasirūpinti, kad vienam vaikui veiklos vykdymo patalpose būtų skiriama ne mažesnis kaip 5 kv. m plotas. 
Jei bendras vaikų skaičius stovyklos pamainoje didesnis kaip 15 vaikų,  organizatoriai turi juos suskirstyti ne didesnėmis kaip 15 vaikų grupėmis ir  užtikrinti, kad vaikai nuolat dalyvautų tik tos pačios grupės veiklose. Tokiu sprendimu siekiama užtikrinti saugumą – veiklas planuoti laikantis grupių izoliacijos principo: kad būtų išvengta skirtingų grupių vaikų kontakto tiek patalpose, kuriose vykdoma veikla, tiek lauke. 
Taip pat rekomenduojama grupės veiklos vykdymo patalpų nekeisti – veiklas organizuoti vienoje vietoje. Prioritetą siūloma teikti veiklų organizavimui lauke. 
Be to, organizatoriai turėtų prižiūrėti, kad veiklų metu tiek darbuotojai, tiek vaikai išvengtų kontakto su pašaliniais, veiklose nedalyvaujančiais asmenimis. Jei to padaryti  neįmanoma, riboti kontakto laiką ir išlaikyti saugų atstumą.
Stovyklų organzatoriai turėtų užtikrinti, kad darbuotojai laikytųsi saugaus ne mažesnio kaip 1 metrų atstumo vienas nuo kito ir vaikų. Jei išlaikyti saugaus atstumo neįmanoma, turi būti vengiama fizinio kontakto ar ribojamas jo laikas. Taip pat darbuotojams veiklų, ypač vykdomų uždarose patalpose metu, rekomenduojama dėvėti nosį ir burną dengiančias apsaugos priemones. 
Be to, darbuotojai turėtų būti informuoti, kad, pasireiškus ūmių viršutinių kvėpavimo takų infekcijų ir kitų užkrečiamųjų ligų požymiams, į darbą nevyktų ir jiems būtų rekomenduojama konsultuotis Karštąja koronaviruso linija tel. 1808 arba susisiekti su savo šeimos gydytoju konsultacijai nuotoliniu būdu. 
Stovyklose negali dirbti darbuotojai, kuriems privaloma izoliacija, izoliacijos laikotarpiu, išskyrus darbuotojus, dirbančius nuotoliniu būdu. Taip pat nerekomenduojama su vaikais dirbti žmonėms, kurie priklauso rizikos grupėms. 
Edukacinėse veiklose dalyvaujantiems vaikams bei jų tėvams turi būti pateikta informacija apie asmens higienos laikymosi būtinybę (rankų higieną, kosėjimo, čiaudėjimo etiketą), apie prievolę dėvėti nosį ir burną dengiančias apsaugos priemones. Taip pat apie draudimą veiklose dalyvauti vaikams, kuriems pasireiškia karščiavimas ar turi ūmių viršutinių kvėpavimo takų infekcijų požymių. 
Stovyklų organizatoriai turi sudaryti sąlygas vaikų ir darbuotojų rankų higienai – praustuvėse tiekiamas šiltas ir šaltas vanduo, prie praustuvių patiekiama skysto muilo, vienkartiniai rankšluosčiai. Jeigu veiklos vykdomos vyresniojo mokyklinio amžiaus vaikams, sudaryti galimybę rankų dezinfekcijai – gerai matomoje vietoje prie įėjimo, tualetuose pakabinti rankų dezinfekcijai skirtas priemones. 
Taip pat, jei stovykla organizuojama kartu su apgyvendinimu, turi būti užtikrinama, kad mergaitėms ir berniukams būtų įrengti atskiri miegamieji. Viename kambaryje turėtų gyventi ne daugiau kaip 10 vaikų iki 10 metų ir ne daugiau kaip 5 vietos vyresniems vaikams. Vienai vietai skiriama ne mažiau kaip 5 kv. m ploto. Kambariai turi būti vėdinami. 
Jei stovyklose yra numatomas vaikų maitinimas, leidžiant oro sąlygoms, jis turėtų būti organzuojamas lauke. Jei maitinimas bus organizuojamas patalpose, siūloma pirmenybę teikti maitinimo organizavimui veiklos vykdymo patalpose. Taip pat neturi būti organizuojamas maitinimas švediško stalo principu, kai maistą įsideda patys vaikai. 
Patalpos, kuriose vykdomos vaikų poilsio stovyklų edukacinės programos, turi būti išvėdinamos prieš atvykstant vaikams ir ne rečiau kaip 2 kartus per dieną
Taip pat dažnai liečiami paviršiai (ugdymo priemonės, durų rankenos, durų rėmai, stalų paviršiai, kėdžių atramos, laiptinės turėklai, elektros jungikliai ir kt.) turi būti valomi paviršiams valyti skirtu valikliu ne rečiau kaip 2 kartus per dieną. Be to, jei ugdymo priemone, inventoriumi naudojasi daugiau kaip vienas vaikas, jos turi būti išvalomos ir dezinfekuojamos po kiekvieno panaudojimo. 
Pilnas rekomendacijas rasite čia.  
Visuomenės informavimo grupės (VIG) informacija

